Wii U
Wii U – kompiuterinių žaidimų konsolė, sukurta bendrovės „Nintendo“. Tai pirmoji iš aštuntosios kartos namų žaidimų konsolių, kitos dvi – Xbox One ir PlayStation 4. Wii U yra pirmoji „Nintendo“ konsolė, gebanti vaizduoti aukštos raiškos grafiką (iki 1080p taškų). Buvo išleistos dvi konsolės versijos: baltos spalvos, 8 GB vidinės atminties „Basic“ ir juodos spalvos, 32 GB vidinės atminties „Deluxe“/„Premium“. Į Deluxe pakuotę taip pat įeina stovai konsolei ir pultui, krovimo stovas ir „Nintendo Land“ kompiuterinis žaidimas. Konsolės pagrindinis pultas yra Wii U GamePad, turintis įmontuotą jutiklinį ekraną. Ekranas naudojamas perteikti papildomam televizoriaus vaizdui (pvz., žaidžiant dviese, vienas regi vaizdą TV ekrane, kitas – pulto ekrane), taip pat naudojamas žaidžiant žaidimus, kurie nereikalauja prieigos prie TV. Be to, pridėtas ir įprastesnis Wii U Pro Controller pultas, taip pat konsolė suderinta ir su Wii įrenginiais, kaip kad Wii Remote Plus ir Nunchuk. „Wii U“ gamyba nutraukta 2016 m. lapkritį. Ją rinkoje pakeitė „Nintendo“ hibridinė konsolė „Switch“.